**ש"י, ז** מטה שיש עליה מעות, או אפילו אין עליה עתה והיה עליה בין השמשות, אסור לטלטלה... הגה: ואפילו לצורך גופו או לצורך מקומו...

(כד) ואפילו לצורך גופו - דדין הבסיס כאותו המוקצה שעליו, וכיון דמעות הוי מוקצה מחמת גופו, דאסור אפילו לצורך גופו ומקומו, גם דין המטה כך הוא:

**ש"ט, ג** כלכלה מלאה פירות ואבן בתוכה – אם הם פירות רטובים, כגון תאנים וענבים, יטול אותה כמו שהיא, שאם ינער הפירות מתוכה יפסדו; אבל אם הם פירות שאינם נפסדים, ינערם וינער גם האבן עמהם ולא יטלנה עמהם... אבל אם היה צריך למקום הכלכלה, מטלטלה כמות שהיא.

**שש"כ כ, מט** ...לא התקיימו בו כל התנאים... אין הבסיס נאסר בטלטול, ומותר לטלטלו לאחר שנכרי יסיר את המוקצה, או הוא עצמו ינערו, אם הוא זקוק לגוף הבסיס או למקומו. ואף מותר לטלטל את הבסיס על המוקצה שעליו, אם הוא זקוק לגוף הבסיס או למקומו ואי-אפשר לנער את המוקצה, מחשש שהמוקצה יקלקל איזה דבר על-ידי הניעור או שהמוקצה עצמו יתקלקל על-ידי הניעור... אך אסור לטלטל את הבסיס על המוקצה שעליו, או אפילו רק לנער את המוקצה מן הבסיס, אם אינו זקוק לגוף הבסיס או למקומו, אלא עושה כן משום שהוא חושש לפסידת המוקצה גופא, שלא יגנבוהו וכדו'...

**ש"ט, ז** ...כיס התפור בבגד... אם שכח בו מעות, מותר לטלטל הבגד, דלא אמרינן דכל הבגד נעשה בסיס למעות, הואיל ואין המעות על עיקר הבגד...

(ל) ...כלומר דהכיס אינו תפור לארכו בבגד אלא פיו לבד תפור והוא כולו תלוי... דאם היה הכיס כולו תפור בבגד אמרינן דכל הבגד נעשה בסיס...

**שש"כ כ', עה** ...המוצא דבר מוקצה בכיס של בגדי-השבת שהוא לבוש בהם, אינו צריך לחוש לדין בסיס, לא לגבי הבגד ולא לגבי הכיס, כי לבטח לא היתה דעתו שיהא המוקצה מונח שם בשבת, אלא ששכח להוציאו מבעוד יום, ובכגון זה אין הבסיס נאסר...

ואם אפשר, ינער את המוקצה מכיסו במקום שבו הוא נמצא. אך אם חושש שיאבד המוקצה או יתקלקל אם ינערנו שם, או שהוא כבר לבוש בבגד ואי אפשר לו לפשוט אותו שם כדי לנער את המוקצה מכיסו, או שהוא מתבייש לנערו שם בפני הבריות, מותר לטלטל את הבגד... כשהמוקצה בכיסו, וינערנו במקום שיוכל...